b'\n_START_ARTICLE_\nGrenlandijos \xc5\xa1uo\n_START_SECTION_\nVeisl\xc4\x97s istorija\n_START_PARAGRAPH_\n\xc5\xa0ie \xc5\xa1unys kil\xc4\x99 i\xc5\xa1 Arktikos pakran\xc4\x8di\xc5\xb3 ruo\xc5\xbeo \xc5\xa0iaur\xc4\x97s Sibire, Aliskoje, Kanadoje ir Grenlandijoje. Tik\xc4\x97tina, jog \xc5\xa1i\xc5\xb3 \xc5\xa1un\xc5\xb3 prot\xc4\x97viai atsid\xc5\xabr\xc4\x97 Grenlandijoje kartu su inuit\xc5\xb3 persik\xc4\x97l\xc4\x97liais. Pirmieji \xc5\xa1unys atve\xc5\xbeti \xc4\xaf Anglij\xc4\x85 apie 1750 m., o Kennel klubas veisl\xc4\x99 patvirtino 1880 m. \xc4\xae kontinentin\xc4\x99 Europ\xc4\x85 atve\xc5\xbeti 1936 m, ta\xc4\x8diau \xc4\x8dia, \xc4\xafskaitant ir Skandinavijos \xc5\xa1alis, i\xc5\xa1lieka pakankamai reti. _NEWLINE_Grenlandijos \xc5\xa1unys dalyvavo daugelyje poliarini\xc5\xb3 ekspedicij\xc5\xb3, kurioms vadovavo gars\xc5\xabs keliautojai R. Amundsenas, F. Nansenas.\n_START_SECTION_\nTemperamentas\n_START_PARAGRAPH_\nGrenlandijoje tai darbiniai \xc5\xa1unys, patikima transporto priemon\xc4\x97. Vertinami u\xc5\xbe savo j\xc4\x97g\xc4\x85, i\xc5\xa1tverm\xc4\x99 ir greit\xc4\xaf, lojalum\xc4\x85 \xc5\xa1eimininkui ir jo komandoms. Puikiai jau\xc4\x8diasi komandoje, ypa\xc4\x8d kinkinyje, paklusn\xc5\xabs ir supratingi, gerai orientuojasi, draugi\xc5\xa1ki \xc5\xbemogui. Akivaizd\xc5\xabs kai kurie vilko elgesio ypatumai - manoma, jog praeityje \xc5\xa1ie \xc5\xa1unys kry\xc5\xbeminosi su laukiniais vilkais. Treniravimas reikalauja kantryb\xc4\x97s. Kaip sargybiniai netinkami.\n_START_SECTION_\nI\xc5\xa1vaizda\n_START_PARAGRAPH_\nTai stiprus tvirtai sur\xc4\x99stas \xc5\xa1uo. Plati plei\xc5\xa1to formos kaukol\xc4\x97, kiek pasuktos akys, ma\xc5\xbeos plaukuotos trikamp\xc4\x97s ausys padeda atlaikyti didel\xc4\xaf \xc5\xa1alt\xc4\xaf. \xc5\xa0uo turi tvirtas raumeningas kojas su pla\xc4\x8diomis letenomis. Uodega, palyginti, neilga, gali b\xc5\xabti u\xc5\xbemesta ant nugaros ar karoti kaip pas vilk\xc4\x85. Susirang\xc4\x99s \xc5\xa1uo su ja u\xc5\xbesikloja snuk\xc4\xaf. Kailis vidutinio ilgumo, tankus, dvisluoksnis: vidinis daugiau primena trump\xc4\x85 viln\xc4\x85, i\xc5\xa1orinis - ilgesnis, \xc5\xa1iurk\xc5\xa1tus, su vanden\xc4\xaf atstumian\xc4\x8diomis savyb\xc4\x97mis. Plauko spalva gali b\xc5\xabti \xc4\xafvairi. Patinai gerokai didesni - iki 58 - 68 cm \xc5\xabgio, iki 30 kg svorio, o kal\xc4\x97s siekia 51 - 61 cm \xc5\xabgio.'